
Crtež pjesnika 
JEROLIM MIŠE 





OVE MOJE PJESME, DOK JOŠ NISU BILE 
TISKANE U KNJIZI, DRUGI SU IH SLUŠALI. 
O TOME SE ŠUTI. TREBA LI SPOMENUTI PU¬ 
TOVE, KOJIMA SU ONE PROZRAČNO PRO¬ 
ŠLE I — POPUT VALOVA NA JEZERU — 
TAKLE MOJIM GLASOM NASUPROTNE OBA¬ 
LE, I OPLOĐIVALE UZIIITE PRIKLONJENIH. 










LJUBAVI MOJOJ 

TEBI, KOJA SI UVIEK BILA U POKLI¬ 
KU JUTRA, TE MI SLUTNJA VELI, DA SMO 
U VJEČNOM TRAJANJU ZAJEDNO VEĆ BILI 
I DA SMO SE, TRAŽEĆI, OPET NAŠLI U 
OVOME ŽIVOTU, DA ZAVIEK TAKO OSTA¬ 
NEMO, USREĆENI. JER VELIKA BJEŠE ČE¬ 
ŽNJA, I TI SI MOJA PJESMA. 













KUĆA IZNAD VINOGRADA 



„Ako Gospodin ne gradi doma, 
uzalud se trude , koji ga grade" 








ZAHVALA 


Hvala Ti, Bože, što nisam u sitnom tielu mrava, 
Te deset puta ide preko istih trava, 

I amo i tamo traži u pukotini puta, 

I gore i dolje preko kore stabla luta. 

Hvala Ti, što si me ipak poslao među ljude, 

Ma da me iznose, i s podsmjehom se čude, — 
Hvala Ti, što si mi dao i kratkovide oči, 

I ove slabe ruke, u srdcu drage moći. 

Hvala Ti, što sam jutros gledao brieg u rosi 
I zajutrak svoj jeo uz vinograd kosi, 

Izpred blizkih gora i dalekih vidika, 

Hvala Ti za osmieh, vjeran ko s Tvog lika, 

Te krenuh obasjan k sječama, za stanja. 

Misleći: već zriju plodovi sred granja. 

Hvala Ti, što si često uz moj korak stao 
U svietlu sunca i reko: nemoj biti zao 
Onima, koji mržnju mjesto ljubav nose; 

Hvala Ti, što sam čuo Tvoje noge bose. 

RUMENE RUŽE 


lVlirišu rumene ruže: ko od jagoda 
Sočna je milina, i nešto mi blago da 
Svoj odah iz dubine, osvježujući. 
Zaljuljano ljeto, dan je bio vrući. 

U prozor sja bašča; u punoći, suglasna, 
Širi se u sjenu. Sad opaja vlaga sna. 

Razsipno ruže dočaraju, što nema 
U samoći; boje priklone se prema 
Gorkom, povučenom, u niemo dno duše. 
Ko usne latice kruže i šutnjom diele . . . 
Kao kad smo tužni, želje nam se skruše 
I plemenito bi, svima, dielit htjele. 

JABUKE CVATU 

I. 

Počuj, — s bjelina, iz cvjetnoga svoda, 
Taj zuj! — Tinjava ljubkost travom hoda. 
Jabuke su se odjenule smjerno. 

Tako je tajno sve i neizmjerno. 

Tako je uznosito sve i blizu! 

Na obrežcima voćnjaci u nizu. 

Ne znamo, gdje bi stali, začarani 
Naginjemo se grančici i grani. 

Gledamo mlado drvce, koje cvjeta 
Prvi put, kao san, ko svietla sjeta; 
Gledamo staro stablo, što se svija; 

I ono mladošću i slašću šija. 

O lutajmo! Lagano! U nutrini 
Nek se bjelasa čežnja! u vedrini 
Neka je blaga i bez cilja znana, 

Nalik na cvjetni vjetar s južnih strana. 

II. 


Jabuke, jabuke! Ružičastobieli 
Cviet do cvieta u bezbroju i slavi! 
U liepom danu, koj se sja i plavi, 
Što nam to priroda objaviti želi? 

Oplođivanju i suncu cviet se poda. 
Bez gibanja, bez pitanja, bez straha. 
Lagahna tu je radost, poput daha. 
Nasmijana u otežalost grana, što će, 
Podupriete, svijat se i k zemlji šeći, 
Žute, rumene obline donoseći — 
Jesenje sočno i mirisavo voće! 

Struji vjetar cvjetni. 

Bruji vjetar cvjetni — 

U romonu je rast. 

S napitkom tišine trh svoj k zemlji metni. 
Gdjegod zastanemo, možemo bit sretni! 

U gorkost roni slast. 

Struji vjetar cvjetni. 

Struji vjetar cvjetni — 

MEĐU TRAVAMA 


IV. 

Po jabuci kišica škropi, 
Sve se u san sklopi. 


Pod trsjem plavim. Podne. 

Bez glasa biljke me kriju. 

I trešnje zriju 
Rane, rodne. 

Poda mnom hum u suncu tone ... 
Niz voćnjak odlutao put 
Do šumskog klone hlada. 

Negdje cviet 
Crven, žut — 

Drhtne. 

Blizu zuj po zemlji pada. 

Sve je tako jednostavno, vedro. 

A ja sam sabran. 

S rukama pod glavom, 

Veseo. 

SAMOTNO PRIJEPODNE 

Tih propuh stolom; u hitrom čaru čeka 
Zeleni lonac pun svježega mlicka, 

I trešnje, jutros obrane i snene, 

U košari se širokoj crvene 
Između lišća... Nitko ovdje nije; 

Iz sobe svi su pošli malko prije. 

Sad sve je budno: jasno kuca ura; 

Iz voćnjaka, na obronku majura, 

Tvoje se rieči s pomicanjem granja 
Čuju kroz zastor, mirisan od pranja 
A k rujnom plodu, gdje još rose leže, 
Prikra se sunce i veze zlatne mreže. 

Zatravljen motrim, plah sam htio ući 
Ko dah mi priđe odanost po kući. 

PJESME O KOŠNJI 
Svibanj 

Jasno je jutro ko nedjelja. Stope od svietla u travi. 
Pod voćnjakom prvi odkosi, kratko ih lahor javi. 
Žene okapaju kukuruz, tamo na briegu drugom — 
Blješču u zamahu motike, padaju jedna za drugom. 
Klieti se biele nad lozama, i ceste, i majuri. 
Drndaju kola drvena. Nekome se ne žuri. 

Slušam i bivam nekom bliz. — Na sunce došla je mati. 
Svud sa tišina veselost, kokoće. Deset je sati. 
Uzlieću glasovi, rone... U travi, gdje put se krivi, 
Uz brdo ide moj otac, u sjećanju, jer već ne živi. 









Lipanjske noći 

Nad briegom običan postati, 
Pod veće, u prvi mrak — 

Uz lozu u noći ostati, 

Disati prohladni zrak. 

Posvuda šturke slušati, 

Nad zemljom uzpavljiv glas; 
Tugaljivost osame kušati, 
Daljinom kad laje pas. 

Pa košenom travom krenuti. 
Od čuđenja gradit sviet, 

I nečega se spomenuti, 

Što bješe ko ptičji liet. 


Zamiranje svietla 

Svršen je težki rad! Ljestve seljačkih kola 
Savija teret siena. Već stoje pod jarmom dva vola 
(J večernjem suncu, i momak u prsluku modrom već čeka 
Kraj ruda... Spreman je polazak. Zapadnjak piri s daleka 
1 raznosi miris vlati... Tad povuku volovi jaki, 

Te silne poviju šije, i sjenu na zlatu svaki. 

Pobožno odmiče sieno. Svi ga prate. Vrh njiva 
Suton strništem pada i biele životinje skriva, 

I na obzorju rujnom, koje se mrači, riše 
Obrise visokog voza, što se lagano njiše. 

Djeca na vrhu zaljuljana, šutnja ih preli. 

I moje se srdce veseli. 

RANO 


IVrici pietla. Rano. Trak je sunca pao 
Do postelje, rujno mičući se — kao 
Da se orah ganu u lahoru jutra. .. 
Žaluzije žmire: sjaj gviri unutra, 

U rosi cvrkut, živ! — Od pospana tiela 
Driemom diše soba i posteljina biela. 
Naslada me onda na uranak prene! 

Već šuškaju prve bose stope; sjene 
Ženski minu stropom, priklone se oku — 
Kano da se miču plahovito u boku. 

— Dobro jutro, dobro jutro! iz daleka 
Dopre osmieh rieči, ko tišine jeka. 


VJETRIĆ POD PROZOROM 


O popodnevnoga sna, časom, ćuh se maknuo 
Otvoren je prozor sjenom lišća taknuo, 

I brajdom — što se zlatom zelenim svjetluca 
Lepeće ... Sve oživi i lakoćom kuca! 

Kao kad se ljeti šaka vode prolije, 

Svježim dahom, mahom, hvatamo čarolije. 

JUTARNJI POZIV 

Prišao sam do prozora, svjež je već bio zrak — 

S pjesmom je dahnula čežnja kroz rani polumrak. 

I zvala me: ustaj, s mladošcu kreni i ti. 

Svibanj je, nedjelja, šteta da se predugo spi! 

U zelen uz brdo vodi strm i vijugav put. 

Kad bivaš drugima jednak, sretan si svaki put. 
Hodaš i hodaš bezbrižno, prolazi sat i sat. 

Nagneš se cvietu, jagodi, svakom si stablu brat. 

A s lišća do ruke siđe topal sunčani val 
Izgubi se mržnja, daleko osta jal — 

Časom, na te se prosu pjev ptičji... Tako si jak. 
Kad na čistini staneš i udišeš svježi zrak! 

Onda te ljubav povede u tamnije zelen sviet — 
Ne smeta, što si sam; u zapučak zataknes cviet. 
Pa zaokružiš zrakom putnički svoj štap : 

— Nitko nam ništa ne može! guguče potočni slap 

LJILJANI 


S omare, na malko otvoreno krilo 
Prozora, probija se strujanje i milo 
Mirise ljiljana pokreće po stanu. 
Zastrtome mirom hlada prema danu. 

Dah težak, dah ženski sladak znade doći 
I lutat kano kriesnice tih noći. 

Razkrita tajnom, bjeloputa divota 
Ljiljana, budi u tielu žudnju života 
I sklapa vjeđe, — poput vonja pokošena 
Siena, što se suši livadom tog trena, 
Poput čara loze, što sad svuda cvjeta. 
Omama je duša započeta ljeta! 

VOĆE U SOBI 


Poredani sad su, u zreloj milini, 

Miris do mirisa, oblina k oblini: 

Jesen, što svjetluca po sobi ko vodom, 
1 moj obdari kut nasmijanim plodom. 
Sam ga unieh, i postavih pozadi, 

U snu mom kao dar, da te iznenadi. 
Jedna sočna boja drugoj došaptava 
Tako je tiho, ko da mlada žena spava. 


28 


DVIE PJESME O ŽEĐI 
U zdencu voda 

Kako je hladno tu, u mojoj dubini, 

Pod kamenjem zelenim, u mahovini! 

A vidim topao dan, sunce je visoko, 

U granju listnatom njegovo je oko. 

I vidim grožđe — zar ne, modri se s brajde ? — 
O, kako je prijazno sve i veli: hajde! 

Te mi u površinu zasjenjenu gleda, 

I miče mi krug moj blistanjem od meda. 

Tako sam podatna, i tako blizu kuci. 

Da mi je izaći! Tko će me izvući? 

Tko će doći da odrieši zvekom lanac, 

I da — nagnuvši se nada me ko znanac — 
Zaokrene kotač i vedricu spusti ? 

Dane, daj da netko ime mi izusti — 

Da malko izađem, hladna, u sviet bieli 
K sparini, da osvježim onog, koj me želi! 

Ribiz 


Snenih zjena — u nizu rujnih kapi — 
Blista se ribiz sa zelena žbuna, 

I žeđ nam draži; kao čaša puna 
Sok čeka, da ga poželjnost izkapi. 

Vruća nam usta uzmu sočnu gladkost, 
Kojom nas ljeto obdarilo je vrlo; 
Ovlažila je nebce trpka sladkost, 

I kiselkasto stegnu suho grlo. 

I u vedrini sjekne nam kroz žile 
Val zadovoljstva od tog čednog dara — 
Ko u djetinstvu, kad su sreće bile 
Na dohvat, blizu, poput lahka čara. 

VOĆNJAK 


Izpod jabuka, što gvire s plodnih grana, 

Sakri se samoća i toplina rana. 

Sanjivo med lišćem: ko da minu vodu 
Sunce sja po rumenom i žutom plodu — 

Pa u trave slazi... Blizu, u šljiviku, 

Još vlažne sjene, u nespretnom obliku, 
Mienjaju se. Čaroban je nemir! To se 
Uzvijaju s bilja tanke magle rose. 

Radost je u zraku jutarnjemu. Čeka... 

Onda, naglo, lupnu vrata s klieti — s prieka, 

I sve se pritaji. Kao da će amo 

Netko doći: sve sluša. — Tek tu i tamo 

U voćnjaku šutnju prekinuti znadne 

Mukli zvuk, kad na tle plod koj zreli padne. 

Zar se to grana prolaznosti oglasi? 

Pobrza srdce, s čuđenja staše dasi. 

CVRČAK 


U trsju sunce — pun vina svietal krčag. 

I od veselja cik: to je bio cvrčak! 

S uzkitom gdje se skri? — Mir u meni motri. 
Kada duša sluša, i tajnost se smotri. 

Prelievajuć zelen, klik ozva popodne, 

San u polusjeni, nagib zemlje rodne. 

Tek se loza ljulja, lahoru se daje, 

Biel se oblak dieli u nove zavičaje — 

Plavet odvede zrik... Tiho je. U travi 
Skokom cvrčak priđe. I opet se javi. 

Zar si k meni đošo? — Sa krilima diraš 
Glazbalo tišine, i put visina sviraš. 

Bol me obiđe. — Zlato u zeleni, 

San u polusjeni . . . 

TRI PJESME O TRSU, GROŽĐU I VINU 

Trs 

Kraj kopača, sagnutih u vinogradu, 

Trs odrezan nađoh, suh, uz lozu mladu. 

Bio je poput tiela, s dva rumena kraka, 

I tvrđi od kosti, ko satir pun dlaka. 

I kroz osmieh zemlje sjetom on mi javi: 

— Gle, mnogi mi čokot nalik je, na glavi 
Mi stojimo na toj strmoj ilovači. 

Put visoka neba noga nam korači! 

A1 ja sustah! — Gdje su ljeta obilata, 

Kad nas motre oči poput suha zlata, 

Na gib Iju se skrbno, od briega do briega — 
Mile Ii su rieči: vedrina i žega! 

I jer sunce i mjesec naglavce nas vide. 
Vrtoglav nam je sok, te u glavu ide. 

C) vruće ljeto! o svietli dani mladi. 

Kad u suncu krv nam teče i grožđe sladi — 

Fuga utihne smieh. Svjetliji su sati. 

Red kopača k podnožju se vrati. 

Dani prije branja 

Zlatno poslijepodne jesenje. Kraj gore, 
Poplavljeni suncem, ćutaju i zore 
Vinski humovi. U kosim redovima 
Sa čokota medna graševina kima. 

Među žutim lišćem rujna kraljevina. 

Tamo — bojom noći — motlri se crnina. 
Škvorci jatom šušnu! Zrik strićka u travi. 
Smieh klopotca grožđu veselo se javi. 

Od jablana hiteć k uvali ... Iz hlada 
Vincilir proviri, čuvar vinograda. 

Biel od lapora — ko duh digo se i gleda 
Do klieti na vrhu, od reda do reda . . . 
Nigdje nitko da se gane. Šuma spava. 
Prodolom vijuga njena sjena plava. 

To moj je vedri čas! — Grožđe zrije, pije 
Pjanost sunca, što po Zagorju se lije, 

A jug slieće, posvuđ s odjekom se mieša: 
Svi bačve već biju, zvonko, izpred preša! 

Došel je, došel Sveti Mihal 

]Vliholje, eto, privede nas k meti! 

Već branje traje. Raztvorene klieti 
Primaju rod, što ostavi berače 
Uz grimiz lišća iznad ilovače. 

U razmacima, hodanje po tlima, 

S odtiskom jeseni po stopalima: 

I zvekne brenta, s leđa se odrieši — 

Sipa se grožđe u naručje preši! 

I da se pamti, u svoj štap se reže 

Znak, — s pogledom se trud s trenutkom veže.. 

f negdje s briega gude mužikaši, 

Uz cimbulaša veseli pajdaši. 

Tako to traje do u vidno veče. 

A onda škrinu tram, vreteno, teče 
Sladki sok. Šumi mošt, k pivnici roni, 

Puneći lagve romoni 


i zvoni. 


Slušam tu pjesmu: odlazeću, finu 
Kap, — koja će vreti, pozlatiti u vinu 
Skritu strast, i jednom — usamljene čaše — 
U srdcu pjevati sve sjete naše! 

KLINČIĆI 


Tog kasnog ljeta dan, što je poput jutra, 
Ne potiče li, te zaželjesmo cvieće? 

To vani sigurno plavet bliedo slieće, 

I soba je kano staklen sud iznutra. 

Klinčići u grliću, najsvjetlijih šara, 

Ne razkriljuju li osmieh djevojački? 
Osmieh lepršav, i veseo, i đački, 

Nalik snu u srdcu, koji ga dočara. 

Pusti svoje brige, nek ili tama ima. 

Boje pjevaju! Sa ljepotom trenutke 
Provedi; k dubljini prikloni se šutke — 
K skrovitom cjelovu, k miomirisima! 

MRTVA PRIRODA 


lNakon ručka. Ljenivi se miris jela 
Gubi sivom sobom... Kraj ubrusa biela, 
Bačenog na stolu, gdje sve pusto šuti, 
Nekoliko liepih jabuka se žuti. 

Vedre ove boje, kao jantar jasne, 

Kriju slast i radosti jeseni kasne; 

Kao klicaji su u mrtvilu sobe, 

Dokle siti sati sitni sumor drobe. 

San i mir, i nešto jednostavno sveto 
Zalazi u oči. Kako je drago sve to: * 

I sjaj voća, i plave sjene, koje ima 
Ubrus biel u jednostavnim naborima! 

DVIE PJESME O JECI I SREĆI 
Srebrena vrata 

Sve je zelen krug, zatvoren tišinom. 
Tad sapet glas svoj odkinem nutrinom, 
I pustim da ode jasnoćom dalekom... 
On mi se sa dna luga vrati jekom — 
Lak poput smieha, svježinom umiven 
Tren taman, sanan, i u lišen skriven. 

I veli: tiho, ko priroda radi. 

Svako proljeće nadom se pomladi! 

To je čas, kad sve, što je teret duši, 
Upija prostor, ko dlanom zagluši; 

Te samac šum uz korak, nenadano. 
Povede ljubav u sjaj i jutro rano. 
Doziva tisuć lišćem; uz drveće 
Nagnem se, kucam ko na vrata sreće. 
I sviet, koji nezapažen je bio, 

Biva mi bliz i mog života dio. 

Što raste, što diše, postaje drugom — 
O, izgubit se u životu drugom! 

Lutanje samoćom 

U lišću šušnu šum. Dah svježine rane 
Prošo je kroz šumu... Klanjaju se grane, 
Pjesma ptica, iz sna, javi se i minu 
Izmed ozorenih debla u dubinu. 

I ćutanje... Tek iz dubokoga loga, 

Zagasitim glasom zalutala roga, 

Kukavica, skrita negdje, pita ... Što je 
Očaralo vlažni hlad i svietle hvoje ? 

Zaboraviv na me, moje srdce luta 
Mekom mahovinom, šutnjom šumskog puta, 
Pa ga krilo ptice koji čas ponese 
U svodove grana priklonjenih, gdje se 
Magleno u lišću tišina svjetluca... 

Život šume struji zamišljen i kuca 
U mom srdcu. Sam sam... A sreća, bez cilja, 
Pada na sag mek i zelen šumskog bilja. 

CVIET NA PROZORU 


Koj rumen cviet na prozoru je 
Ko usamljeni Čar; 

Ko iz svagdašnjice žar ; 

Nečijem srdcu nalikuje. 

Negdje čeka, da mu priđe vjerenik, 
Negdje, da ga smotri prolaznik, 
A gdjegdje jedini je klik. 










1 


I 


SVIETLO JUTRO NA DOMU 


Na zidu tanjuri cviećem obojeni, 

Crvenim i modrim, što u polju raste; 

Rano sunce puzi, s dragošću sja k meni 
Duh domaći... Vani, ciče mlade laste. 

Pod tramom, gdje ura med svetcima klima, 

S plava okna bruji zvonce u predmetima. 
Sve se s mirom srodi. Pas na pragu driema 
Blizu biela pietla; mene kanda nema. 

Proljeće, proljeće giba se slobodom. 

Legnu po poljima, ponad uzkih međa, 

Klikće voćnjacima cvjetnim, plavim svodom, 
Pa roni u sobe, u priprost život pređa, — 
Plaho taknuv srdca, sve u kutu dragom: 
Stol, i kruh, i pehar, ružmarin u rosi; 

I obasja trude i najdaljim tragom — 

Pa žalost odnosi, žalost od nas nosi! 

NA POLDAN1CI 


Li vuk zvonak, fin ko anđeoske frule, 

Sa orgulja po svietloj crkvi plovi. 

Pod korom mole, u hladu klupe trule. 

Mog sela djedovi i pradjedovi. 

Predanost niema k trpnjama i muci, 

Za mucanja, iz srdca im se preli 
Na gruba lica... 1 k štapu u ruci 
Priviše starci savit brk svoj bieli. 

Pred njima, redom, kleče naraštaji: 

Koj muž i momak s desna, s lieva žene; 
Sva biela lađa prostim platnom sjaji, 
Drevne se boje plave i rumene. 

Ko skrovit val, kroz šutnju sad se širi 
Krik svakog srdca ...As trave, iz vana, 
Na suncu pietao u crkvu viri, 

I pokoj roni nedjeljnoga dana. 

U crkvi skromne molbe zavičaja 

Tko sluša to? — Trak sja na mnogom licu 

Tri sviećnjaka zlatolika su sjaja; 

Dok župnik naglo misi poldanicu. 

TRI PJESME O SVIETLOJ ČEŽNJI 

Trojačka tišina 

O zemljo obrađena, 

Kako se jutros, kad se ne radi, 
Smješkaju ružičasto tvoja polja 
Iznad sjena 
Briega i obronaka! — 

Kako se razabire uvalina svaka. 

Kako se zelen plavi 
I sve pomladi — 

I kad se dulje gleda, 

Kako se s uzvisina 
Smjernošću koja biela točka javi, — 
Kako je vedra volja 
I nekuda daleka, 

I kako joj blago obilje ne da 
Od svibanjski prostrtih daljina — 

I kako sve sjetnim plamsanjem čeka, — 
Ko ljubav još neizpunjena. 

O, svietla nadanja tog tihog trena! 

Ivanjska noć 

Visoko gorom užgali smo kries, 

U mlako veće pred Ivanje. 

Stali smo, tihi; plamen urnebes 
Puca i liže uz jelovo granje. 

Divan, i davan, taj je noćni čas. 

Minula dižu se vremena. 

Prastari bozi sjede tu uz nas, 

Uz vatru; već im ne znamo imena. 

I žalost — kao hljeba dah, ko cviet — 
Iz ognja ide put tišina; 

Kud gledam, sja se plamen suncokret 
U mrak, ko odziv s okolnih visina. 

Ili je čežnja, uznositi klič 
Za vedrim? Nešto skrito sveto; 

Nešto, što kruži ko slobodan ptić 
Slaveći sunce i započeto ljeto! 

Žetva 

Djeca već imadu vlasi bliedo žute 
Ko žita u polju, koja se već žanju. 

Šarene, široko sagnute su žene — 

Žure im se srpovi po vlaću. 

Mjestimice koja digne se u žegi 
I rukovet klasja iznad sebe vine: 

Lagano, po suncu, k zemlji ga prenese, 

U zamahu sva se svine. 

Rukoveti, rukoveti! — Svietli snop do snopa 
Na to malo slogova je pao 
Kao neki rani blagdan, kao 
Kolač božični, ko bieli kruh — 

Kao neka riedkost voljena 
U krugu kukuruznih tih njiva, 

Koj se širom, s kraja na kraj sliva 
Kao tvrda svagdašnjica. 

* 


I večeri su 

— Zamre li rieč na dvoru — 
Svietlo proširene, i kanda lelujaju 
Davne i sjetne napjeve u zboru. 

DVIE PJESME O SAĆU I MEDU 

Pčele 

Iz pred žutili košnica, sa sviju strana, 
Dolieću i odlieću pčele izpod grana. 

Njihov bruj je mnogobrojan — ko da vrije! 
I sve je u žurbi, tko će stići prije 
Od cvieta do saća, od saća do cvieta. 

Do mraka se zlate krivulje tog lieta 
Pred kraljevstvom uzkim, gdje matica vlada, 
Uz požrtvovnost od hiljada, hiljada. 

Tu stranjski ne smije prići, roj mu ne da! 

S trave moraš motrit sakupljanje meda. 

I dok humom žuči tišina u radu, 

Prostri svoje misli po zelenom hladu: 

Čuj ptice; koj doziv. — Ko s umora sjeta. 
Sve vrši svoj poziv u bujnosti ljeta. 
Zemljom idu kukci, motika se krivi. 

Sve je zajednica u suncu. Sve živi. 

Licitari 


Oni nastavljaju rad domaćih pčela: 

Od saća i meda njihova su djela. 

Po Zagorju, Međimurju — kako stignu — 
Na proštenju svakom krov od platna dignu. 
Stvore malo hlada na pripeci ljeta 
I prostru po stolu, kao cviet do cvieta, 
Modre pietle, medenjake dječjeg lika, 
Crvena srdca kraj žutih konjanika, 
Voštanice poput pšeničnoga vlata 
Sa prstenom plavim, s viticom od zlata. 

U priprostom srdcu puka sve to živi, 

Dječja se duša uzplahirena divi, 

A pčele naslućuju, i traže i slieću: 

Boca medovine miriše po cvieću. 

Larma, konji ržu... Grješnici i blagi 
Prilaze iz sunca kao Bogu dragi. 

ZAGORSKO PROŠTENJE 


Na vrhuncu šumskom, kod stare kapele. 
Danas bruje zvona, šatori se biele — 

I puk, što je došo s ciele okolice. 

Slavi blagdan Male Gospe, zaštitnice. 
Toplo podne. Misa presta ovog časa. 
Veselo se vreva mieša i talasa 
U sjenama lipa: svietla vrve 8 krošnja 
Po rubcima rujnim, preko bielih nošnja. 

S cintora se čuje gruvanje mužara; 

Uzvija se svirka kroz dim pečenjara. 
Krčme, licitari: sred ugodna hlada 
Kucaju se ljudi, i zaborav pada; 
Zahuškaju, dižu klobuke kod stola — 
Kriju im se tihe župe na dnu dola... 

Kraj praga kapele, dotle, koja žena 
— U skrovnosti u svoj zavjet zamišljena 
Mine; k žrtveniku blistavom u cvieću. 
Majci Božjoj nosi s uresima svieću. 

A prosjaci vape: uz grbavog patuljka. 

Te je s one tužne uvale brežuljka, 
Redaju se kljasti, uzeti i sliepi. 

I neki su od njih ko mudraci liepi. 

Pa gudeći sklope oči... Šum proštenja 
Diže se i spušta i niz humke jenja. 

Bože, smotri trpnje, što ih srdca kriju, 
Bože, daj usliši jadnike, što piju! 

NAKON VEČERNJICE U ZAGORJU 

Ostavši sam, crkvenjak gasi svieće 
Pod likom Majke Božje. Pada veće, 

I mirno struji žubor razgovora 
Sa tratine pred crkvom; blizu kora 
U skupinama pričaju mužkarci, 

Na klupi oko lipe sjede starci, 

A kraj sakristije, uz mala vrata, 

Odkle k oltaru pade pruga zlata, 

Žubori ženski govor u po glasa... 

To liep je čas! Još tamjan se talasa. 
Orgulje zamrle su malko prije, 

I dok se rumen gasi, i sumrak vije, — 

Sa cintorskoga zida pogled plovi 
Po ladanju, kud plavilo se povi. 

Nedjelja mrije; i sjeta se svela 
Na pozdrave i praznička odiela. 

Tad naglo prazni se pred crkvom. Tvrda 
Odmnieva cesta, a posuta brda. 

Voćnjaci, trs ja, dimnjaci na krovu, 

I mučne njive — gledaju i zovu. 

UZ BRDA ZAGORSKA 

I. 

Uzpon 

1931. 

Crveni krovovi. Težka i žuta 
Propinje se ilovača, 

I liepi se, kad se korača — 

Kroz umor zemlja tielom luta. 

Hrvatska to je gruda; nosi 
Krpu do krpice hum valovit, 

U trsju svaki vrh je kosi, 

Modrinom splet je gora ovit. 

Gdjegdje po jedna krava. Leži 
Klubko djece uz kruh kuruzni. 

Tek pas, što ima pogled suzni, 

Na svakog stranca s mržnjom reži. 

Od sječe ječe šume, što se 
Digoše nad dolom ravnim; 

Dolje do vode, stolom travnim, 

Kroz tisućljeće kosci kose. 

Kopitom noću biju konji: 

Kad će naša dražba biti? — 

Zaselci gornji, zaselci donji, 

Do zore možete mirno sniti. 

Jer danas jesmo, a sutra nismo... 
Zamahuju ruke preko glava: 

U krčmi nedjeljom pijani smo 
Pod lampom svađe i zaborava. 

II. 

Cesta 

Tu nikad nema karavana. 

S kuhinjom cirkus juče prođe 
I s medvjedom. I preko dana 
Hitro koj zec na gledanje dođe. 

Dva financa ii dva žandara. 

S vrha drndanje kola tumara. 

Žure se žene. Časom staju 
Seljaci, odmor brizi daju. 

Med korpe na glavi i splašeno tele 
Krcat se autobus zaputi. 

Svi skaču, iz grabe još nešto vele — 
A1 nasrne prah kao oblak žuti. 

Jedan na sajam, da što proda, 

Drugi uzalud doma hoda. 

Neko u Zagreb, iz Zagreba neko. 

A gdjekom je i Varaždin daleko. 

TRI KAJKAVSKE IZ 193?. 


Jesensko kopanje 

Od zaran, od zaran 
Kopamo već ćeli dan, 

Ćeli Božji dan. 

— Pazite na trsje! 

— Ajda, ajda! — dugi žlak 
Z motikami, podjednak. 

Giba se po bregu. 

Giba se, prigiba se, 

Gdo ni jak dost, ziba se, 

Već diši po snegu. 

Od zaran, od zaran 
Kopamo već ćeli dan — 

Vetrek, vetrek, kaj se sipleš? 
Po prstima ti nas ščipleš, 

Od zaran, od zaran — 

Bistričanci prolaze 

„Prosi Marija, 

Morje nas ima, 

Moli nebesa za nas!“ 

— Deset vur punoput dalko hodamo 
K sajmu, da bolekravicu prodamo; 
Sakog se dana do mraka mučimo. 

Kaj nam ostane? Kaj polučimo? 
Hodamo bosi po prašnatoj cesti, 
Punoput nemamo dosta za jesti — 

Dok drugi imaju zlatne ribice, 
Punoput nemamo ni za šibice, 

Niti v štacunu da kupimo soli. 

Žuhko je, gdo je vu suznoj doli! 

Gda o živlenju našemu gruntamo, 

Drugi veliju, da se puntamo- 

Danas ne kopamo, danas ne kosimo, 

S Razpelom staru popevku nosimo — 

„Prosi Marija, 

Morje nas ima, 

Moli nebesa za nas!“ 

Travanj 

O traven, traven, 
Kdo ti je raven? 

Tiho, po travi, 
Gdo te zastavi? 

Malo polegne, 
Sence potegne — 

Malo zasije, 

Opet se skrije — 

V oblaku odjaše, 

Z deždekom maše 

..O traven, traven, 
Kdo ti je raven! 

UTOČIŠTE OSAME 


Ko u utočište došao sam amo. 





















VEĆE 


Razhlađuje se, zrak je čist. 
U lozi mladica se gane, 
Ljulja se vitica i list — 
Tičica čavrlja, i stane. 


Daleka ravan, čitav kraj 
Zaplovi mirom; mrak sve sliva. 
Stazom se javi hladan sjaj: 

Mjesec je. — Gdje se skriva? 

Sve hoće blagu pomoć; glas 
Leži u grlu suh; kroz travu 
Tiho je prišao moj pas, 

K meni je položio glavu. 

Sve je ušlo u tu priklonjenost — 
Dah tvog glasa srebri usamljenost. 


59 









f--—-— '- 




sveta Česma 

Gdjegod bilo, preda me ćeš izići, 
I prići. 

Ne ću se možda snaći 
U prvi tren od radosti — 

Tako ću te naći 

Izmienjenu, u privrženoj mladosti. 

Ljubav odkupit će mi čekanje 
I patnju — 

Tišina bit će sveta česma. 

Što ću slušat, bit će moja pjesma. 

SVIETLA ŠUMA 

I. 

Dok lunjam u gori listnatoj, s dubljine, 

Gdje skok sunca koso prelama tišine, 

Bane nemir. — Nešto gane se iz sjene, 
Sakrito za debla, što su oko mene. 

Kao da se stabla od mog hoda brane. 
Obazrem se: okolo samoća stane... 

A1 — u slušanju — kroz prostor tajnost siđe 
Korakom divljači rosna šuma priđe. 

Zalila me zelen; valom zaborava 
Tri fićuka kosa, nad plamsanjem trava 
Vjeverica motri, mine preko žilja: 

Plaho uho jutra digne se iz bilja. 

II. 


Pred očima lišća grgoće i mumlja 
Voda s dlanovima svjetlosti i hlada: 

Lebdi bruj, ko leptir diže se i pada 
Padom uvale, što ponire do humlja. 

Ništa duh ne muti. Ni mržnje, ni tuge. 
Sve ode daleko sa romonom vode. 

Kanda sišao je mir s obale druge, 

Širok, pun svježine rane i slobode. 

Kad iz grane jekne zvuk, ko da se čuo 
Neživ govor, što se maknuo u zelen. 
Prosjek plav, treperiv: ko da stoji jelen 
Na dnu, ii se varkom panj svjetluca truo. 

III. 


Draga moja šumo! uz bedem samoće 
Slutim bilo zemlje sred planinskog sjaja, 

I tiho stvaranje, daleko od zloće, 

U lietu vremena bez izkona i kraja. 

Ko u utočište došao sam amo. 

Tu klanjanja nema pred moćnima, što me 
Puni odvratnošću. Tu puzaju samo 
Plahe gušterice ili zmije trome. 

Gledam stabla, što su, ko u grču, stala 
Stremeći iz svog tla: sva je muka rasta, 
Izkrivljena, vihorasta, pečat dala 
Visokim deblima javora i hrasta. 

Ono vječito u prirodi, sloboda, 

Čeliči srdce, pobjeđuje nad umom. 

Otvara se pogled, radostno se hoda: 

Dolje leži dol i sunčan hum za humom. 

1934 . 

VJERNOST ZEMLJI 


> 1934 . 

Mi tu nismo stranci. Mi smo ovdje rasli. 

Ova nas je zemlja gradila kroz stoljeća. 
Stoljeća odrediše nam ljubavi i odpor, 

Naš ukus, naš zanos, naš jad, 

Naš ponos, našu vjernost. 

Neizkorjeniv glas u nama bol je zemlje. 
Slučaja nema: svi pokreti su nastavljanje, 
Pozdravljanje davnih sjećanja. 

Zato ne miči se nikom s puta! 

Vjernost zemlji to je zakon vječnosti. 

Stranac mora tek poprimati od kraja; 

On se mora mienjat, jer je napadan. 

No mi nikad, nikada na svome tlu! 

Jer, ko i biljke i životinje, 

Mi sa tlom smo jedno — 

Domaći. 

BRDA 


Radostan sam. kad vas vidim; 

Ljubav biva dublja, kad sam među vama. 


Počinjete oblo: sa brežuljcima. 

Na zelenim livadama i oranicama 
Široko vam leži podnožje, 

S uvalama, prodolima, jarcima, 

S potocima što započinju svoj tiek. 


Po vama se penju gorice i klieti, 

Po vama se biele kuće među krošnjama, 
Skupljene kraj tornja, ii po brdu razsute; 
Po vama se viju putovi i staze 
Vodeći pred lješe i do svakog ognjišta, 
Švrljajući voćnjacima, stajuć uz obršja; 
Od vas idu ceste u divne daljine. 


Sve je sad u cvietu, svagdje ljudi rade 
I lignuti do svoga komadića zemlje, 

I okraj stoke, koja upored koraca. 

IJ lagodnom vjetru naslute se zvona, 

K suncu podižu se glasovi sa dvorišta, 

I čuju se pietli, i drndaju kola, 

Sve je sitno na dnu dola... 


A onda, sve više, uzdižu se šume; 

Gledaju sa zelenim očima dubina, 

Svietla krijući i lijući u lišću, 

Javljajući korak svaki, sušanj odpadaka, 

Skok divljači nenadani, zov ptica, dah zraka. 














Brda — 

Vrletno, na domak oblaka se dižete, 

U osamljenu jasnost, u bezkraj zaborava. 
Vaša boja biva vanzemaljska, plava; 

Putovi vam postaju uzani i mučni, 

Ko putovi, što iz jada vode. 

Tu se pogled otvara daljinama, 

A misao zrije u samoći 
Uz debla stoljetna i jagode kasue. 

Brda — 

Ovog vedrog jutra, nakon pale kiše, 

Motrim, kako je zelena svježina 
Približila obrise kovrčastib šuma, 

Padine i usjekline, lagan potez bila. 

Brda — 

Veseo sam, što vas vidim, 

Što sam živ, i zdrav, i odporan. 

Sve me jutros k vama vodi, 

Na staze, gdje pucka suvarak i žir, 

Gdje se sabrano uz miris smole liodi 
U stalnost, u vedrinu, i u obli mir, 

Sliedeć dušu zemlje, što nas rodi. 

1935 . 

RAZAPETI 


Svuda sudci sjede iznad zla i dobra, 
A nad svima Sudac, — to je Razapeti. 
Kroz dane, kroz vjekove on svieti, 
Razširenih ruku muke pobra. 


Kada nam što fali, mi bivamo mali 
Ko djeca, koju je rado k sebi zvao. 
I nešto se u nama zapali: 

On zna, tko je dobar, a tko zao! 


I on je svima blag, vazda mlad ko ženik; 
Toliko starica jošte su mu vjerne. 

Njegove su rieči — kao glasba — smjerne. 

Na ovome svietu on svoj štap ne lomi 
Nad nikim; s njim može poći prav i hromi 
Zašto si na križu kao osuđenik P 

RIEČI U SOBI 

I. 

Bože, tko ima pravo da zaviruje 
K samoćama, gdje Ti — tek kao slutnja — sjedaš? 
Puštaš li kome, da me uznemiruje, 

Dok blizine moje u svietlu sunca gledaš, — 

Dok zvukove govora, koji sam naučio 
Još kao diete, punim Tvojim vinom, 

I kruh taj, koji nama si izručio. 

Prsti mi lome nad svagdanjom gorčinom- 

O, zašto puštaš, da mi se izkrivljuje 
Smisao slika, izuštenih rieči, 

S kojima ljubav — iz tajna — oživljuje 
Sve oko mene, sve što u meni ječi... 

Koga to vidiš, nada mnom da produžuje 
Iz dana u dan sjene svojih ruku, 

I da mi srdce s trpnjama raztužuje — 

Dokle ću morat snosit ovu muku ? 

Jer sve što imam, tek još ovo malo je 
Sabranosti, kad znam odjeke života. 

Kad slušam, tko je dobar, a tko zao je, 

I kad me časom znade zanieti ljepota. 

Kad znam, da valja biti uztrpljiv i uporan 
— Ma bio poput gorušičina zrna! — 

I uzpravan, s vedrinom uzimat svoj dan 
I onda, kad je u njem trn do trna. 

Jer dobrina ima ko jutra, što opajaju, 

Kad smjernosti približe nepoznate žrtve, 

I kad nas bilje, korieni, s oranicama spajaju, 
Te nastavljamo u sebi i žive i mrtve. 

Jer ima drag put, kud se laktima ne dolazi. 

Gdje čisti oganj duše izažima i mije- 

O, daj nam mir u času tom, što prolazi; 

Čuj vapaj, koji srdcem u tišini zrije! 

II. 


Mržnja je sila zla. — Odredi, da prva nije, 

Ne daj, da nas zasliepi! U najdubljim dubinama 
Našeg je srdca ljubav sadržana; mi je 
Često nismo sviestni, no ona u tišinama 
Upravlja naše čine, i vodi nas iz lutanja 
1 stranputica — kao vječno svietlo sred tama: 

Al, jednog dana, zalije naše trpnje i ćutanja 
Bezmjerjem plamenova, proljećem u nama! 

Kako smo onda jaki, u mislima jedni, sabrani ! 

Nije li pravednost Tvoja onda kraj naših cesta ? 
Neki je topao zvuk, nimalo nalik zabrani, 

Ili tvrdoći; u dahu ide od mjesta do mjesta ... 
Osjećam: ne znajući mi nosimo dio bremena 
Zajedno; bivamo laki, svaki u svojoj samoći. 

Kud stavim ruku lagano, razabirem bilo vremena. 
O, daj nam radost: za život, kojim još imamo poći. 

III. 


U svim morima i vodama su Tvoje oči, 

Jednom plave, jednom zlatne, jednom sive, — 

11 zelene, u bliesku, — ii kao noći 
Tamne, zvjezdane, nad snima žive. 

Na daljinama, blizinama su oči Tvoje. 

Tko ih zna dokučit? — Mi smo kao djeca, 
Tražimo sakrito; mi ne znamo, što je 
Blizu, uz nas; nemamo uzhit svetca. 

Ali su najljepša jutra, iza sna! Sve teži 
K vedrini; ništa ne ganeš da se svidiš... 

Neki je tanji sluh: sve je u ravnoteži, 

Sve je u Tvojoj ruci — Ti sve vidiš. 

1937 . 

MJESEČINA 


U prozoru se lije mjesečina, 

Ta velika samoća i tišina. 

A1 mora joj se srđcem tek priučit, 

I mora joj se misao izručit. 

Tad se s oblina čudesno zaplavi, 

U zavjesama prozirno se javi; 

I — poput cvieta — zelenkasta biva, 
I satima se noćnima preliva. 

Razliva se u tisuće jasnoća, 

Do nas, kad srdce zalije mirnoća — 

I odvodi nas, zaklopivši oči, 

Po svjetlucavim trepavkama noći. 

Nigdje joj nema ograde. Premosti 
Radost i žalost most od bjelokosti! 


72 


ZVUKOVI KROZA ZID 


Pala je jedna cipela; i opet druga. Muk. 

To moja mama ide spavat. — Prvo 
Malo se miče stolac. Onda škripi drvo. 
Slušam, gdje kroza zid dopire zvuk. 

Biva mi tužno, kad šuška ta jeka. 

Srdce biva manje, pa se stiša, 

Kao suza, nekoć, na očima mališa, 

Što se zagledao k neznanom i čeka. 

Htio bih ti večeras još reći rieč koju, 

Posve nevažnu i dobru, draga mama, 

Da tvoje srdce, kada zaspiš, bude prama 
Svemu nasmijano, bez skrbi za sudbu moju. 

MOLBA DA BUDEM DOBAR SIN 


Daj, Gospode, da i ja budem dobar sin, 

Da budem brižan i nježan spram svoje male mame. 
Da nikoja gruba rieč, ii nesmotreni čin, 

Nju ne razžalosti, da ne trpi za me. 

Daj, da sam joj dobar, kao što bješe tata, 

Da nikad izpred mene ne mora da se skloni, 

Preda mnom da ne mora zatvoriti vrata, 

Ili da se bezmoćno na peć nasloni. 

Daj, da joj se uviek u očima čini 

Moj lik — ko u djetinstvu — privržen i čedan. 

Pa joj udieli radost, da za mene učini 
Skroman ručak, a ja da ga budem vriedan. 

I daj, da još živi dugo, dugo i dugo 
U zdravlju i zadovoljstvu biele svoje dane, 

A ja da sam odan njoj i zemlji, drugo 
Sve će onda srećom da u srdce kane. 


JUTARNJA KIŠA 


Po mladom lišću kuca san — 
To dažd je, ran i sumoran. 

Romoni, jače dolieće: 

Po vrtu šumi proljeće. 

Čas pljusne, vedro kao slap; 
Čas razsipa se, kap po kap, — 

Odklizne se slabinama, 

Zasrebri se k dubinama . .. 

Kanda sve lakši, lakši liet 
Na zelen zove rumen cviet. 

Moj prozor širom otvoren: 
Koliko svjež je ovaj tren! 

U sluhu stih; dah zemlje blag. 
Tad žubor biva dug i drag, 

Pa znanim zvukom zali nas — 
Kanda od ljubavi je glas. 

DOMAH JUTRA 


Postani mi drugom — 

U svietal dan uroni s tugom. 


Izađi — 

U pokliku me nađi. 


Obujmi me. Svježine 
U trajnosti rone, a put je tišine. 


76 


BILJEŽ KA O PISCU 


Zvonko Milković rođen je 1. listopada 1888. u Va¬ 
raždinu, gdje boravi dugi niz godina. 

Svoju prvu knjigu, „Pjesmeobjavio je 1914. u Zagrebu. 

Surađivao je u mnogim hrvatskim časopisima (Savre- 
menik, Hrvatska Revija i dr.), a pjesme su mu uvrštene, 
počev od Hrvatske mlade lirike (DHK, 1914.), u sve anto¬ 
logije novije hrvatske lirike. 

Poslije trideset godina objavljuje ovu svoju drugu knjigu 
pjesama, „Pobožni časoviu kojoj je velik dio pjesama ti¬ 
skan po prvi puta. 




KAZALO 

KUĆA IZNAD VINOGRADA 

Zahvala.15 

Rumene ruže. 14 

Jabuke u cvatu...*5 

Među travama. 19 

Samotno prijepodne.20 

Pjesme o košnji: 

Svibanj.21 

Lipanjske noći.22 

Zamiranje svietla ..23 

Rano.24 

Vjetrić pod prozorom.25 

Jutarnji poziv.26 

Ljiljani.27 

Voće u sobi.28 

Dvie pjesme o žeđi: 

U zdencu voda.29 

Ribiz .50 

Voćnjak.51 

Cvrčak.52 

Tri pjesme o trsu, grožđu i vinu: 

Trs .53 

Dani prije branja.54 

Došel je, došel Sveti Mihal.55 

Klinčići.56 

Mrtva priroda .57 

Dvie pjesme o jeci i sreći: 

Srebrena vrata.58 

Lutanje samoćom.59 


CVILI’ NA PltOZOlUJ 

Svietlo jutro na domu . 43 

Na poldanici.. . 44 

Tri pjesme o svietloj č «• / n j i. 

Trojačka tišina. n 

Ivanjska noć. u* 

Žetva. i 

Dvie pjesme o saću i medu: 

Pčele. ‘ .4N 

Licitari . 49 

Zagorsko proštenje. . . 50 

Nakon večernjice u Zagorju..51 

Uz brda zagorska: 

I. Uzpon.52 

II. Cesta.53 

Tri kajkavske iz 193 5. 

Jesensko kopanje.54 

Bistričanci prolaze.55 

Travanj. 56 

UTOČIŠTE OSAME 

Veče.59 

Sveta česma.60 

Svietla šuma.61 

Vjernost zemlji.64 

Brda.65 

Razapeti.67 

Rieči u sobi.68 

Mjesečina.72 

Zvukovi kroza zid.73 

Molba da budem dobar sin.74 

Jutarnja kiša.75 

Domah jutra.76 

Bilježka o piscu .77 

